193 Lacrime

Quidam lacrimatur inutiliter ut finaliter impenitentes et dampnati, de quibus Lamen. [1:2]: *Plorans ploravit in nocte, et lacrimæ ejus in maxillis ejus*. Quidam lacrimantur vtiliter sicut penitentes, compatientes, contemplantes. De primis dicitur Luc. 6[:21]: *Beati qui nunc fletis, quia ridebitis*. Penitentes lacrimantur propter tria.

Primo, propter offensam Dei ut reconsilientur, Judith [8:14]: *Indulgentiam ejus fusis lacrimis postulemus*.

Secundo, propter maculam proposui subjecti sicut puer videns quod cecidit in lutum lacrimatur, Psal. [6:7]: *Lavabo per singulas noctes lectum meum* in *lacrimis*.

¶ Tercio, propter plagam supplicii debiti, sicut ergo lacrimatur ut fauetur, 4 Reg. 20[:5]: *Vidi lacrimas tuas, et sanavi te*. Et sunt lacrime iste penitencium multum efficaces secundum Augustinum, *De doctrina Christiana*,quia sicut *aqua extinguit ignem*, Eccli. 3[:33], ita lacrime penitentium igne jehenne.

Item sicut sanguis tergitur spongia, sic peccatum lacrimis. Esau flendo inclinauit patrem ad benedicendum, Gen. 27[:34], sic lacrime mouent. Vnde versus poete: ¶ Nec tua si fletu scindantur verba nocebunt. Interdum lacrime pondera vocis habent.

¶ In putacione vinearum a lacrima non exeat, non est fructificacionis. Sic quando homo putat superflua peccatorum nisi lacrime exeant non est spes fructus. Secundum Cassiodorum, *Super Psalmis*, formula penitentis est quod incipiat a lacrima, et desinat cum leticia, iuxta illud Psal. [125:6] *Euntes ibant et flebant*, etc., et sequitur *venientes autem venient cum exsultatione*. Vnde Hieronimus in *Epistula Christiana*, Niniue ciuitas que peccati periit fletibus stetit [Jonas 3:10]. Et Chrysostomus, de reparatione lapsi, ignauia nos redarguit quod deflentes amicos suos tam dire lamentantur quos non potuerunt ad vitam reuocare, et nos nichil talem pro anime vestre resuscitacione possemus. Mater Tobie irremediabiliter lacrimabatur pro recessu filii, Tob. 10[:4].

Item, Magdalena quia fleuit meruit prima post resurrectione Christum videre. Vnde Augustinus in *Sermone de Parasceue*,lavatur lacrimis delictum quod pudet ore confiteri. Lacrime non erubescunt in confitendo, ideo impetrauit in obsecurando. Non loquntur et veniam impetrant. Vtiliores sunt animarum preces quam sermones, quia sermo forte fallit. Set lacrima non sermo quandoque non totum profert negocium, sed lacrime totum semper perdunt affectum. Iccirco Petrus non vtitur sermone quo peccauerat, fidem amiserat, ne forte per illud non crederetur ad confitendum qua vsus fuerat ad negandum. Racio forte maluit causam flendo promere quam dicere.

Secundo, compatientes solent lacrimari pro afflictione aliena ad quod mouentur, Rom. 12[:15]: *Gaudere* /f. 58ra/ *cum gaudentibus, flere cum flentibus*. Jer. 9[:1]: *Quis dabit oculis meis fontem lacrimarum, et plorabo die ac nocte interfectos populi mei?* Et Jer. 13[:17]: *Deducet oculus* meus lacrimis, *quia captus est grex*. Vnde hic notandum est quod Dauid defleuit Dauid et Jonathan 1 Reg. 20[:41] sed proprium filium quando obierat non defleuit 2 Reg. 12[:21-23]. Vnde Chrisostomus, mortuos deflere non prohibemur, Eccli.38[:16]: *Fili, in mortuum produc lacrimas, et quasi dira passus incipe plorare*, etc. Vnde Bernardus, lacrime sunt testes nature et condicionis non indices diffidencie aut infidelitatis. Ideo Dauid rex pro Absolon mortuo fleuit, 2 Reg. 18[:33]. Sed pro mortuo filio quem suscitauit de Bersebee non fleuit quia secundum Hieronimum, *Epistola* 116, sciuit Absolon peccasse et esse in periculo, sed alium filium sciuit fore innocentem. Item secundum Bedam, in suscitacione Lazari lacrimatus est Jesus eo quod reducere eum in miseriam uite presentis.

¶ Tercio lacrimatur contemplantes propter absenciam sponsi, Jer. 31[:16]: *Quiescat oculi tui a lacrimis, quia est merces operi tuo*, id est, Tob. 3[:22]: *Post lacrimationem et fletum, exultationem infundis*. Apo. 21[:4]: *Absterget Deus omnem lacrimam ab oculis eorum*.